

**สำเนาคู่ฉบับ**

ที่ กบ ๐๐๒๓.6/ว

ถึง ที่ว่าการอำเภอ ทุกอำเภอ ที่ทำการองค์การบริหารส่วนจังหวัดกระบี่ และสำนักงานเทศบาลเมืองกระบี่

ด้วยจังหวัดกระบี่ได้รับแจ้งจากกรมส่งเสริมการปกครองท้องถิ่นว่า ได้เกิดสถานการณ์ ความกดอากาศสูงหรือมวลอากาศเย็นกำลังปานกลางถึงค่อนข้างแรงระลอกใหม่จากประเทศจีนจะแผ่ลงมาปกคลุมประเทศไทยตอนบนและทะเลจีนใต้ ประกอบกับมรสุมตะวันออกเฉียงเหนือที่พัดปกคลุมอ่าวไทยและภาคใต้ จะมีกำลังแรงขึ้น ส่งผลให้ภาคใต้ตอนล่างมีฝนตกหนักทำให้เกิดน้ำท่วมฉับพลันและน้ำป่าไหลหลาก ซึ่งปัจจุบัน มีสถานการณ์อุทกภัยเกิดขึ้นในพื้นที่ 6 จังหวัด ได้แก่ สุราษฎร์ธานี นครศรีธรรมราช สงขลา ปัตตานี ยะลา นราธิวาส และอาจเกิดอุทกภัยขึ้นในจังหวัดอื่นอีก

ดังนั้น เพื่อให้องค์กรปกครองส่วนท้องถิ่นที่ประสบอุทกภัย รวมถึงองค์กรปกครองส่วนท้องถิ่น ที่มีพื้นที่ติดต่อกันหรือใกล้เคียงกันกับองค์กรปกครองส่วนท้องถิ่นที่ประสบอุทกภัย สามารถให้ความช่วยเหลือประชาชนได้อย่างรวดเร็วและมีประสิทธิภาพ จังหวัดกระบี่จึงขอให้อำเภอเน้นย้ำให้องค์กรปกครองส่วนท้องถิ่นดำเนินการ ดังนี้

1. ให้ถือปฏิบัติตามแนวทางการเตรียมความพร้อมรับสถานการณ์อุทกภัยในช่วงฤดูฝน ปี 2567 ตามหนังสือกรมส่งเสริมการปกครองท้องถิ่น ด่วนที่สุด ที่ มท 0810.4/ว 2214 ลงวันที่ 27 พฤษภาคม 2567

2. กรณีน้ำท่วมฉับพลัน น้ำป่าไหลหลาก น้ำท่วมขัง ให้ติดตามปริมาณฝนที่ตกในพื้นที่แต่ละจุดอย่างใกล้ชิด รวมถึงเฝ้าระวังพื้นที่เสี่ยงฝนตกหนักหรือบริเวณพื้นที่ฝนสะสม ซึ่งอาจก่อให้เกิดอุทกภัยได้ หากฝนตกหนักและมีความเสี่ยงที่จะเกิดอุทกภัย ให้ประกาศแจ้งเตือนประชาชนพร้อมทั้งจัดเจ้าหน้าที่เฝ้าระวังพื้นที่เสี่ยงภัยดังกล่าวตลอด 24 ชั่วโมง

3. กรณีคลื่นลมแรง ให้ประกาศแจ้งเตือนประชาชนบริเวณชายฝั่งทะเล และแจ้งนักท่องเที่ยวห้ามลงเล่นน้ำทะเลในช่วงที่มีคลื่นลมแรง

4. ให้รายงานสถานการณ์อุทกภัยตามระดับ เพื่อให้หน่วยงานที่เกี่ยวข้องใช้เป็นข้อมูล ในการแก้ไขปัญหาโดยเร่งด่วนต่อไป

รายละเอียดปรากฏตามสิ่งที่ส่งมาพร้อมนี้ สำหรับอำเภอให้แจ้งองค์กรปกครองส่วนท้องถิ่นในพื้นที่ทราบ และดำเนินการด้วย

จังหวัดกระบี่

ธันวาคม 2567



สำนักงานส่งเสริมการปกครองท้องถิ่นจังหวัด

กลุ่มงานบริการสาธารณะท้องถิ่นและประสานงานท้องถิ่นอำเภอ

โทร. ๐-๗๕๖1-1899